# Ľubomír Ftáčnik

Ľubomír Ftáčnik (nascut el 30 d'octubre de 1957 a Bratislava), és un jugador d'escacs eslovac, que té el títol de Gran Mestre des de 1980. Ftáčnik fou Campió d'Europa júnior el 1976/77 i se li atorgà el títol de Mestre Internacional poc després.
El seu germà bessó, Jan Ftáčnik, és físic al departament de física de la Universitat Comenius de Bratislava. El seu germà gran, Milan Ftáčnik, fou l'alcalde de la capital d'Eslovàquia, Bratislava.
A la llista d'Elo de la FIDE de l'agost de 2015, hi tenia un Elo de 2555 punts, cosa que en feia el jugador número 3 (en actiu) d'Eslovàquia. El seu màxim Elo va ser de 2618 punts, a la llista d'abril de 2001 (posició 69 al rànquing mundial).

## Resultats destacats en competició

A la seva Txecoslovàquia nadiua (actualment República Txeca i Eslovàquia) hi fou campió nacional cinc cops, els anys 1981, 1982, 1983, 1985 i 1989, a banda de dos cops campió d'Eslovàquia els anys 1977 i 1979, quan encara formava part de Txecoslovàquia. En torneigs, n'ha guanyat molts, com ara Esbjerg 1982, Trnava 1983, Alltensteig 1987, l'obert de Baden-Baden 1987, Viena 1990 i el Parkroyal Surfers (Austràlia) 2000. A Cienfuegos 1980, Dortmund 1981, Lugano 1988, i a l'Obert de Cappelle-la-Grande de 1997, hi empatà al primer lloc, i a Hradec Králové 1981, hi fou segon. El 1987 empatà un matx amb Kiril Gueorguiev, fort Gran Mestre búlgar.
A finals de 2005, va participar en la Copa del món de 2005 a Khanti-Mansisk, un torneig classificatori per al cicle del Campionat del món de 2007, on tingué una mala actuació i fou eliminat en primera ronda per Andrei Istratescu.
A les olimpíades d'escacs, hi ha representat primer Txecoslovàquia, i després Eslovàquia des de 1980, amb l'única excepció del 1998. La seva millor actuació fou el 1982, quan amb un percentatge admirable del 67,9% va ajudar Txecoslovàquia a guanyar la medalla d'argent, un resultat molt per sobre de les expectatives. A més a més, la seva brillant performance amb les negres va sobrepassar de molt els seus resultats amb blanques, un fet molt inusual a alt nivell.
En anys recents, ha dedicat molt de temps a viatjar arreu, i especialment als Estats Units, on participa a campus d'estiu d'escacs, i promociona el seu llibre (Winning The Won Game - 2004 Batsford/Chrysalis, coescrit amb Danny Kopec) i juga torneigs. El 2006, acabà primer ex aequo al National Open de Las Vegas, i guanyà en solitari l'Open de Carolina del Sud.
Al torneig d'Amsterdam 2006 hi acabà a només mig punt dels líders, en un torneig que va ser fortíssim, amb jugadors de primera fila com ara Serguei Tiviàkov, Jan Timman, Friso Nijboer, o Vladimir Tukmakov.
Ftáčnik juga habitualment la Bundesliga i ha fet aparicions ocasionals a la 4NCL.

## Notes i referències

* ↑ El 1976 el torneig es jugà combinadament amb el Campionat del món d'escacs juvenil. L'estatunidenc Mark Diesen va guanyar el torneig, però fou Ľubomír Ftáčnik (el segon) el primer europeu.
* 1 2 «Nota biogràfica de Ľubomír Ftáčnik» (en anglès). Chessgames.com. [Consulta: 11 octubre 2012].
* ↑ «"Rànquing d'escaquistes per federació: Eslovàquia"» (en anglès). lloc web de la FIDE. [Consulta: 5 agost 2015].
* ↑ Posició al rànquing mundial i evolució Elo de Ľubomír Ftáčnik «benoni.de» (en alemany). Arxivat de l'original el 2014-02-02. [Consulta: 11 octubre 2012].
* ↑ «Historial del Campionat de Txecoslovàquia» (en castellà). ajedrezdeataque.com. [Consulta: 11 octubre 2012].
* ↑ «North Sea Cup: Historial» (en anglès). skakklubbencentrum.dk. [Consulta: 11 octubre 2012].
* ↑ «XIII Open International de Cappelle-la-Grande 1997, Classement final» (en francès). cappelle-chess.fr. Arxivat de l'original el 2015-09-23. [Consulta: 5 novembre 2011].
* ↑ «Lloc web oficial de la Copa del món de 2005» (en anglès). [Consulta: 11 octubre 2012].
* ↑ Resultats de la FIDE World Cup 2005 a Informació sobre els campionats del món d'escacs al lloc web de Mark Weeks (anglès)
* ↑ Crowther, Mark. «FIDE World Chess Cup 2005» (en anglès). The Week in Chess 580, 19-12-2005. Arxivat de l'original el 2012-02-01. [Consulta: 11 octubre 2012].

## Bibliografia

* Hooper, David i Whyld, Kenneth. The Oxford Companion to Chess. Oxford University, 1984. ISBN 0-19-217540-8.
* Kenneth Whyld. Guinness Chess, The Records. Guinness Publishing Ltd, 1986. ISBN 0-85112-455-0.

## Enllaços externs

* Posicions crítiques de les seves partides a «wtharvey.com» (en anglès). [Consulta: Consulta: 12 octubre 2012].